**MÉG IGÉNYELHETIK AZ INGYENES INTERNETET AZ ÁLTALÁNOS ISKOLÁSOK**

**Még igényelhetik az ingyenes internetet a szolgáltatójuknál a távoktatásban részt vevő általános iskolások és pedagógusaik – közölték a szolgáltatók az MTI érdeklődésére szerdán.**

A **DIGI** kifejtette: a kormány március 5-én módosította a veszélyhelyzet idején a digitális oktatással kapcsolatos intézkedéseket tartalmazó kormányrendeletet. Az ingyenes vezetékes internet-szolgáltatásra jogosultak köre kiegészült az alapfokú nevelés-oktatást folytató köznevelési intézményekben tanuló diákokkal, illetve tanító pedagógusokkal.

A kedvezményt a 2021. március hónapban kiállított számlán tüntetik fel, ami a 2021. áprilisi havidíjakat tartalmazza. Azoknak, akik középfokú oktatás digitális munkarendje miatt már igénybe vették a kedvezményt, további teendőjük nincs az ingyenes vezetékes internet-szolgáltatással kapcsolatban, az engedményt automatikusan jóváírják – tájékoztatott a szolgáltató.

Azok az előfizetők, akik eddig nem voltak jogosultak a kedvezményre, a DIGI honlapján 2021.03.08. és 2021.03.11. között adhatják le igényeiket – tették hozzá.

A **Vodafone** közölte, hogy márciusban a középiskolások és az online oktató pedagógusok mellett az általános iskolai oktatásban résztvevőknek is biztosítja az ingyenes otthoni internet-hozzáférést, amelyet márciusi 26-ig igényelhetnek az érintettek. A támogatás keretében a Vodafone Magyarország a vezetékes internetet használó ügyfelei közül az általános és középfokú oktatásban résztvevő diákok, illetve az ilyen diákokat oktató pedagógusok részére a március havi számlán egy havi internet hozzáférési szolgáltatás előfizetési díját egy előfizetési címen írja jóvá, amennyiben azt az érintett ügyfelek a szolgáltató felületein igénylik. Akik korábban már jelezték igényüket, a szolgáltató automatikusan jóváírja a márciusi havidíj-kedvezményt is.

A Vodafone az ingyenes internet mellett számos további intézkedéssel, szolgáltatással igyekszik támogatni a diákokat és pedagógusokat a távoktatás időszakában. Így egyebek között adathasználat nélkül tették elérhetővé az ügyfelek számára a legfontosabb oktatási forrásokat tartalmazó weboldalakat, applikációkat, illetve a Vodafone Magyarország Alapítvány Vodafone Apptár nevű androidos applikációját.

A **Telenor** közölte, hogy a novemberi veszélyhelyzeti intézkedések idején az Innovációs és Technológiai Minisztériummal (ITM) egyeztetve díjmentesen elérhetővé tette a főbb oktatási oldalakat ügyfelei számára. Az eredetileg 2021. február 8-ig érvényes díjmentességet most – immár második alkalommal – a veszélyhelyzeti intézkedések fennállásáig meghosszabbítják. Ennek köszönhetően a mobiltársaság aktív adathozzáféréssel rendelkező ügyfelei számára ezen oldalak látogatása nem fogyasztja a tarifába foglalt adatkeretet. A szolgáltatás-kedvezmény a Telenor ügyfeleinek automatikusan elérhető, ezzel kapcsolatban igénylési/aktiválási teendőjük nincsen – jelezték.

A **Telekom** arról tájékoztatott, hogy eddig több tízezren igényelték náluk az „ingyen netet”, a korábbi regisztrációs időszakokkal együtt.

A veszélyhelyzet ideje alatt a rendelet értelmében az alapfokú köznevelési intézményben digitális munkarendben részt vevő diákok és családjaik, illetve a pedagógusok igényük bejelentése esetén ingyenes helyhez kötött internet-szolgáltatást kapnak 2021 márciusban. Ezt a kedvezményt a Telekom a középfokú oktatásban, digitális munkarendben részt vevő diákok és családjaik, illetve a pedagógusok számára 30 nappal meghosszabbítja, így a középfokú oktatásban lévő jogosultak is részesülnek a kedvezményben 2021 márciusában.

Mivel a 2021 áprilisában kibocsátandó számlában szerepeltetik a 30 napra biztosított kedvezményt, az igényt 2021. március 10-26. között regisztrálni kell a Telekom felületén, ha a szolgáltatás már működik, vagy legkésőbb március 26-ig beindul.

Akik az igényüket már korábban regisztrálták a Telekom felületén, és a kedvezményről már megerősítő SMS-t kaptak, további teendőjük nincs – közölte a szolgáltató.